**IZVJEŠĆE**

**O IZVRŠENOM NADZORU NAD RADOM I FINANCIJSKIM POSLOVANJEM TURISTIČKE ZAJEDNICE OPĆINE FUNTANA ZA 2018. GODINU**

Funtana, veljača 2019.

Sukladno čl. 20. Zakona o turističkim zajednicama i promicanju hrvatskog turizma (NN 152/08), čl. 33. Statuta Turističke zajednice općine Funtana, te članku 4. Poslovnika o radu Nadzornog odbora, Nadzorni odbor TZO Funtana na svojoj 3. sjednici održanoj 26. veljače 2019. godine izvršio je nadzor nad radom i financijskim poslovanjem TZO Funtana za razdoblje od 1.1. do 31.12.2018. godine te podnosi sljedeće

**IZVJEŠĆE**

**o izvršenom nadzoru nad poslovanjem Turističke zajednice općine Funtana**

**za 2018. godinu**

Nadzorni odbor Turističke zajednice općine Funtana na sjednici održanoj 26. veljače 2019. godine sukladno čl. 33. Statuta TZO Funtana izvršio je nadzor nad:

1. vođenjem poslova u razdoblju od 1.1. do 31.12.2018. godine
2. materijalnim i financijskim poslovanjem i raspolaganjem sredstvima od 1.1. do 31.12.2018. godine te
3. izvršenjem i provedbom programa rada i financijskog plana Turističke zajednice općine Funtana u razdoblju od 1.1. do 31.12.2018. godine.

Utvrđuje se da je turistički ured Turističke zajednice općine Funtana dostavio članovima Nadzornog odbora svu potrebnu dokumentaciju te omogućio uvid u poslovne knjige i isprave Zajednice.

Nadzorni odbor na predmetnoj sjednici razmotrio je sljedeću dokumentaciju:

1. Izvješće o radu Turističke zajednice općine Funtana s financijskim izvješćem za razdoblje od 1.1. do 31.12.2018. godine
2. Izvještaj o prihodima i rashodima na obrascu PR-RAS-NPF za razdoblje od 1.1. do 31.12.2018. godine s pripadajućim bilješkama
3. Program rada TZO Funtana za 2018. godinu s financijskim planom
4. Ostalu dokumentaciju (analitiku/pregled prihoda i rashoda po projektima, otvorene stavke, obračun amortizacije, zaključke/odluke tijela TZO Funtana).

Uvidom u gore navedenu dokumentaciju, saslušanjem direktora i djelatnika Zajednice i drugih osoba utvrđeno je sljedeće:

**Ad1) Izvješće o radu (provedenim aktivnostima) i financijsko izvješće TZO Funtana za razdoblje od 1.1. do 31.12.2018. godine**

**Provedene aktivnosti**

Plan rada i financijski plan TZO Funtana za 2018. godinu usvojen je na Skupštini TZO Funtana dana 12. prosinca 2017. godine, a učinjen je na temelju ostvarenih rezultata i aktivnosti u prvih 9 mjeseci prethodne 2017. godine, stanja na emitivnim tržištima i procjeni za 2018. godinu, stanju, infrastrukturi i ocjeni raspoloživih smještajnih kapaciteta te aktivnostima i projektima započetima ranijih godina.

Metodologija izrade Plana rada i financijskog plana temeljila se na naputcima Hrvatske turističke zajednice, ali su se uvažavale i zakonske definirane zadaće i konceptualne postavke Strateškog marketing plana Istre. Zadaci provedeni Planom imali su za cilj sustavno poticanje poboljšanja uvjeta boravka i sadržaja boravka gostiju u destinaciji. Analizom planiranoga i ostvarenoga prema planu rada, vidljivo je da je većina planiranih radnji i ostvarena.

Ciljevi postavljeni u planu za 2018. godinu su ostvareni:

* dostignut je fizički obujam prometa na razini 2017. godine, indeks dolazaka iznosi 100, indeks noćenja 99;
* cilj je bio dodatno popuniti kapacitete u predsezoni i posezoni, što je i ostvareno; izvrsni rezultati realizirani su upravo u razdoblju predsezone kad je ostvareno 9% više dolazaka i 5% više noćenja;
* naglasak je bio na eventima i razvoju novih proizvoda, na webu i online aktivnostima;
* kroz potporu kvalitetnim manifestacijama/projektima utjecalo se na produženje turističke sezone i motive dolaska,
* unapređenje proizvoda, jačanje njegove pozicije na tržištu i jačanje konkurentne prednosti,
* Funtana je kroz svoje gastro manifestacije valorizirana i pozicionirana kao jedinstveno mjesto gastronomskih doživljaja,
* utjecalo se na kreiranje prepoznatljivosti i posebnosti destinacije,
* kreiran je dodatni prihod za lokalne poduzetnike i Funtanu kao turističko mjesto u cjelini.

U predmetnom razdoblju na području TZO Funtana ostvareno je 222.558 dolazaka i 1.670.842 noćenja, što je jednak broj dolazaka (indeks 100) i 1% manje noćenja u odnosu na prethodnu 2017. godinu. Ako ostvarene rezultate usporedimo s nekoliko prethodnih godina vidljiv je porast broja dolazaka i noćenja.

Naglasak je bio na eventima i razvoju novih proizvoda, unapređenju proizvoda, jačanju njegove pozicije na tržištu i jačanju konkurentske prednosti. Data je potpora kvalitetnim manifestacijama i projektima koji su bili motiv dolaska i utjecali na produženje turističke sezone. Sudjelovali smo u promotivnim aktivnostima Hrvatske turističke zajednice putem udruženog oglašavanja, izvršena je promocija destinacije putem sajmova i prezentacija te oglašavanja na stranim tržištima samostalno te zajedno s Turističkom zajednicom Istarske županije te kroz niz drugih aktivnosti. Sudjelovanjem u provedbi Strateškog marketing plana Istre odnosno oglašavanjem u promotivnim kampanjama javnog i privatnog sektora, tiskanjem brošura i ostalog tiskovnog materijala te online oglašavanja, pridonijelo se uspješnom promoviranju branda Istre kao poželjne turističke destinacije i ostvarivanju pozitivnih učinaka na produženje turističke sezone na predsezonu i posezonu. Tijekom godine samostalno i u suradnji s turističkim tvrtkama na ovom području vršene su promotivne aktivnosti kojima su se nastojale promovirati specifične osobitosti destinacije te stvoriti dodatna vrijednost turističkog proizvoda.

Udruživanjem sredstava s Općinom Funtana i provedbom usvojenog programa korištenja 30% sredstava od boravišne pristojbe sudjelovalo se u nizu aktivnosti značajnih za uređenje Općine Funtana. Uređene su zelene površine, gradska plaža i šetnica, biciklističke i pješačke staze te niz drugih sadržaja u destinaciji. Boravak gostiju sadržajno je obogaćen kroz organizaciju i potporu organizaciji brojnih kulturno-zabavnih i sportskih događanja.

**Financijsko izvješće**

Podaci iz tablice koja je sastavni dio ovog izvješća odnose se na razdoblje poslovanja Turističke zajednice općine Funtana u razdoblju od 1.1. do 31.12.2018. Sredstva su raspoređena po pojedinim projektima.

**PRIHODI**

U 2018. godini Turistička zajednica općine Funtana realizirala je 6.891.770 kn prihoda što je 13% veće ostvarenje u odnosu na 2017. godinu. U odnosu na plan za 2018. godinu prihodi su 5% veći (ostvareni prihodi u 2017. godini iznosili su 6.080.560 kn). Treba napomenuti da je na povećanje prihoda utjecao novi Zakon o boravišnoj pristojbi prema kojem se od 1.1.2018. godine povećao iznos boravišne pristojbe.

Ukoliko ostvarenim prihodima pridodamo preneseni višak prihoda iz prethodne godine u iznosu od 413.326 kn, tada sveukupni prihodi u 2018. godini iznose 7.305.096 kn. Sveukupni prihodi su 5% veći u odnosu na plan za 2018. godinu te 6% veći u odnosu na ostvarenje u 2017. godini.

U nastavku donosimo obrazloženja ostvarenja prihodovnih pozicija prikazanih u Financijskom izvješću.

**Prihodi od boravišne pristojbe** – u razdoblju od 1.1.2018. do 31.12.2018. ostvareno je 6.484.143 kn boravišne pristojbe. Ti su prihodi 4% veći u odnosu na plan za 2018. godinu. U odnosu na 2017. godinu prihodi od boravišne pristojbe su 12% veći (na dan 31.12.2017. godine prihodi od boravišne pristojbe iznosili su 5.775.256 kn).

U razdoblju od 1.1. do 31.12.2018. prihodovali smo 280.936 kn *boravišne pristojbe od plovnih objekata.* U odnosu na prethodnu 2017. godinu prihodovano je 76% više sredstava (u 2017. prihodi su iznosili 159.592 kn). Ovu boravišnu pristojbu pravne i fizičke osobe koje pružaju usluge noćenja na plovnom objektu nautičkog turizma, kao i vlasnik ili korisnik plovila za sebe i sve osobe koje noće na tom plovilu uplaćuju na poseban račun Hrvatske turističke zajednice. Pri tome HTZ 40% tih sredstava uplaćuje turističkim zajednicama na čijim se područjima ostvaruje turistički promet, od čega turistička zajednica županije zadržava 10%, a preostalih 30% uplaćuje na račune lokalnih turističkih zajednica na čijim se područjima ostvaruje promet u nautičkom turizmu.

**Prihodi od turističke članarine** – u razdoblju od 1.1. do 31.12.2018. godine ostvareno je 291.683 kn prihoda od turističke članarine. U odnosu na plan za 2018. godinu ti su prihodi 22% veći. U odnosu na 2017. godinu prihodovano je 17% više sredstava (prihodi od turističke članarine u 2017. godini iznosili su 250.162 kn).

**Ostali prihodi –** u2018. godini prihodovali smo 115.944 kn ostalih prihoda. Stavka ostali prihodi odnosi se na najam prizemlja galerije te držanje bankomata Zagrebačke banke u prostorijama TZ-a i pasivne kamate. Pod stavkom „ostali prihodi“ nalazi se i potpora TZG Poreča za organizaciju Fešte sv. Bernarda i Fešte od grmali u iznosu od 60.000 kuna, koja se odnosi na 2017. godinu, ali je uplaćena u siječnju 2018. godine te stoga tereti prihode u 2018. godini. Ostali prihodi su nam za 7% veći u odnosu na plan, te 110% veći u odnosu na ostvarenje u 2017. godini.

**RASHODI**

U 2018. godini ostvareni rashodi iznose 6.282.999 kn što je 5% manje ostvarenje u odnosu na plan. U odnosu na 2017. godinu ukupni rashodi su 3% veći (ukupni rashodi poslovanja u 2017. godini iznosili su 6.466.992 kn).

**I. ADMINISTRATIVNI RASHODI -** ukupno ostvareni administrativni rashodi u 2018. godini iznose 916.473 kn što je 8% manje ostvarenje u odnosu na plan, odnosno za tu je poziciju utrošeno je 14,6% od ukupno ostvarenih rashoda u 2018. godini.

U administrativne rashode spadaju rashodi za radnike koji bilježe indeks 100 u odnosu na plan, rashodi ureda koji su ostvareni s indeksom 89 u odnosu na plan, rashodi za rad tijela TZ-a koji su ostvareni s indeksom 77 te troškovi distribucije i skladištenja promotivnog materijala koji su ostvareni s indeksom 147 u odnosu na plan za 2018. godinu.

**II. DIZAJN VRIJEDNOSTI** – rashodi za dizajn vrijednosti u 2018. godini iznose 2.691.806 kuna, što čini 42,8% ukupno ostvarenih rashoda, a ostvareni su s indeksom 95 u odnosu na plan za 2018. Rashodi za dizajn vrijednosti obuhvaćaju:

* rashode za **poticanje i sudjelovanje u uređenju općine**, koji su izvršeni u iznosu od 623.847 kn što je 3% manje u odnosu na plan za 2018. godinu. Ti su rashodi 3% manji u odnosu na prethodnu 2017. godinu.
* rashode za **manifestacije**, koji se odnose na organizaciju koncerata i izložbi, ribarskih fešti, feštu Sv. Bernarda, te sufinanciranje manifestacija u turističkim naseljima te potporu organizaciji raznih manifestacija. Za manifestacije u 2018. godini utrošeno je ukupno 2.067.959 kn što predstavlja 32,9% ukupno ostvarenih rashoda. U odnosu na 2017. godinu indeks iznosi 88 (troškovi manifestacija u 2017. godini iznosili su 2.344.091 kn).

Za kulturno-zabavne manifestacije u mjestu indeks ostvarenja u odnosu na plan za 2018. iznosi 92, za potpore manifestacijama indeks iznosi 96, a za razvoj proizvoda indeks iznosi 99.

**III. KOMUNIKACIJA VRIJEDNOSTI** – rashodi za komunikaciju vrijednosti izvršeni su s indeksom 90 u odnosu na plan. Utrošeno je ukupno 696.710 kuna što predstavlja 11,1% ukupno ostvarenih rashoda. Rashodi za komunikaciju vrijednosti obuhvaćaju:

* **rashode za online komunikacije** za što je utrošeno 112.950 kuna (indeks ostvarenja iznosi 99); rashodi se odnose na internet stranice/društvene mreže u sklopu SMP-a, uredništvo weba i Facebook profila, te online oglašavanje destinacije.
* **rashode za offline komunikacije** za što je utrošeno 583.760 kuna (indeks ostvarenja u odnosu na plan iznosi 90); sredstva se odnose na oglašavanje u promotivnim kampanjama javnog i privatnog sektora, opće oglašavanje, brošure i ostale tiskane materijale te poklone i suvenire. Sredstva su dijelom ostala neutrošena kod oglašavanja s turističkim subjektima (indeks iznosi 75).

Kod stavke *Brošure i ostali tiskani materijali* indeks u odnosu na plan iznosi 78. Utrošeno je ukupno 27.849 kn, a sredstva su utrošena za reprint mape mjesta, biciklističkih karata te kalendara događanja.

**IV. DISTRIBUCIJA I PRODAJA VRIJEDNOSTI** – rashodi za distribuciju i prodaju vrijednosti izvršeni su s indeksom 72 u odnosu na plan. Utrošeno je 43.185 kuna, što predstavlja 0,7% ukupno ostvarenih rashoda. Sredstva su utrošena za organizaciju sajma s Poreštinom u Nürnbergu i za izradu strateškog plana razvoja klastera Porečke rivijere.

**V. INTERNI MARKETING** – za interni marketing utrošeno je 5.847 kn odnosno 0,1% ukupno ostvarenih rashoda u 2018. godini (indeks u odnosu na plan iznosi 13). Rashodi za interni marketing obuhvaćaju troškove edukacije zaposlenih i troškove za akciju Moj balkon-okoliš je najljepši. U 2018. godini članovi Turističkog vijeća nisu bili na planiranom studijskom putovanja te su planirana sredstva ostala neutrošena.

**VI. MARKETINŠKA INFRASTRUKTURA**

Grupa poslova marketinška infrastruktura, izvršena je s indeksom 100 uspoređujući podatke s planom (utrošeno je 26.844 kn). Troškovi se odnose na rashode za bazu fotografija i izradu strateških dokumenata za potrebe SMP-a.

**VII. POSEBNI PROGRAMI**

Za Posebne programe u 2018. godini sveukupno je utrošeno 41.172 kn, što čini 0,7% ukupno ostvarenih rashoda (indeks u odnosu na plan iznosi 100). Rashodi se odnose na donacije i sponzorstva klubovima, udrugama i ostale donacije u svrhu promocije destinacije, financiranje programa za kontrolu i suzbijanje populacije galebova te nabavku odjeće za potrebe koncerata Župnog zbora sv. Bernarda.

**RAZLIKA PRIHODA I RASHODA**

Kako je vidljivo iz financijskog izvještaja prihodi Turističke zajednice općine Funtana u 2018. godini iznose 6.891.770 kn, a rashodi 6.282.999 kn. Nastao je višak prihoda nad rashodima u iznosu od 608.771 kn.

Budući da smo iz 2017. godine prenijeli višak prihoda od 413.326 kn, sveukupno gledajući ukupni prihodi su veći i iznose 7.305.096 kn, pa proizlazi da višak prihoda koji prenosimo u 2019. godinu iznosi 1.022.097 kn.

**Ad2.) Izvješće o izvršenim formalno-pravnim obvezama Turističke zajednice općine Funtana u razdoblju 1.1. do 31.12.2018. godine**

Turistički ured TZO Funtana u predmetnom razdoblju koordinirao je, organizirao i pripremao dokumentaciju za potrebe tijela zajednice – održane su tri sjednice Skupštine TZO Funtana, dvije sjednice Nadzornog odbora i šest sjednica Turističkog vijeća. Osim toga, održano je niz koordinacija s direktorima clustera Poreč te predstavnicima dionika turističke ponude u destinaciji (privatni iznajmljivači, hotelske kuće i dr.). Rad tijela Zajednice i Turističkog ureda odvijao se sukladno odredbama i rokovima Zakona o turističkim zajednicama i promicanju hrvatskog turizma (NN 152/08), te odredbama Statuta TZ općine Funtana.

**Na prvoj Izbornoj sjednici** **Skupštine** **TZO Funtana** održanoj 27. veljače 2018. donesene su sljedeće odluke:

* utvrđeno je da će u novom mandatu Skupština TZO Funtana brojiti ukupno 16 članova; predloženi kandidati imenovani su u Skupštinu TZO Funtana
* nakon tajnog glasovanja izabrani su članovi Turističkog vijeća TZO Funtana
* jednoglasno su izglasani predloženi kandidati za članove Nadzornog odbora Zajednice
* izabrani su članovi koji će Turističku zajednicu općine Funtana predstavljati u Skupštini Turističke zajednice Istarske županije.

**Na drugoj sjednici Skupštine TZO Funtana** održanoj 28. ožujka 2018. godine donesene su sljedeće odluke:

* usvojeno je Izvješće Nadzornog odbora o obavljenom nadzoru nad poslovanjem za 2017. godinu
* usvojeno je Izvješće o radu Turističkog vijeća za 2017. godinu
* usvojeno je Izvješće o ostvarenju programa rada za 2017. godinu
* primljeno je na znanje Revizorsko izvješće o uvidu u financijske izvještaje za 2017. godinu
* primljena je na znanje Informacija o provedenoj samoprocjeni temeljem Pravilnika o sustavu financijskog upravljanja i kontrola te izradi i izvršavanju financijskih planova neprofitnih organizacija (NN119/2015).

**Na trećoj sjednici Skupštine TZO Funtana** održanoj 11. prosinca 2018. godine donesene su sljedeće odluke:

* izabrani su novi članovi u Skupštinu i Turističko vijeće TZO Funtana
* usvojeno je polugodišnje izvješće Nadzornog odbora o izvršenom nadzoru nad poslovanjem Turističke zajednice općine Funtana za razdoblje od 1.1. do 30.6.2018. godine
* usvojen je prijedlog Plana rada i financijskog plana TZO Funtana za 2019. godinu.

Nadzorni odbor Turističke zajednice općine Funtana je u 2018. godini održao ukupno dvije sjednice. **Na prvoj sjednici Nadzornog odbora** održanoj 7. ožujka 2018. godine izvršen je nadzor nad vođenjem poslova TZO Funtana, materijalnim i financijskim poslovanjem, raspolaganjem sredstvima TZO Funtana te provedbom Programa rada i financijskog plana za razdoblje od 1.1. do 31.12.2017. godine. Jednoglasno je prihvaćeno i izvješće o radu i financijskom poslovanju te je proslijeđeno Turističkom vijeću i Skupštini Turističke zajednice na usvajanje.

**Na drugoj sjednici Nadzornog odbora** održanoj 26. srpnja 2018. godine izvršen je nadzor nad vođenjem poslova Zajednice, nadzor nad materijalnim i financijskim poslovanjem te raspolaganjem sredstvima Zajednice i nadzor nad izvršavanjem i provedbom Programa rada i financijskog plana za razdoblje od 1.1. do 30.6.2018. godine. Polugodišnje izvješće je jednoglasno usvojeno te proslijeđeno Turističkom vijeću i Skupštini TZO Funtana na usvajanje.

**Turističko vijeće TZO Funtana** je u izvještajnom periodu održalo ukupno šest sjednica na kojima su u većini prisustvovali svi članovi Turističkog vijeća (sjednice su održane 20. ožujka, 28. lipnja, 4. listopada, 23. listopada, 29. listopada i 27. studenoga 2018.). Na sjednicama su razmatrani, predlagani i usvajani svi dokumenti koji su dani na razmatranje i usvajanje Skupštini. Turističko vijeće je prema potrebi razmatralo i niz drugih pojedinačnih pitanja. Osim toga, članovi Turističkog vijeća pružali su punu pomoć i podršku radu Turističkog ureda u pripremanju projekata iz Programa rada Turističke zajednice.

**Turistički ured** obavljao je stručne i administrativne poslove za Turističku zajednicu i njena tijela, pripremao materijale i organizirao sjednice tijela turističke zajednice, provodio aktivnosti predviđene Programom rada u okviru svojih ovlaštenja, prava i obveza utvrđenih Zakonom i drugim propisima. Sve aktivnosti tijela Turističke zajednice odvijale su se kroz rad Turističkog ureda. Turistički ured je odradio sve potrebne administrativno-tehničke poslove koji se odnose na realizaciju programskih aktivnosti navedenih u ovom Izvještaju te pripremio niz podloga za naredne aktivnosti koje su predviđene Programom rada za 2019. godinu.

**Nakon izvršenog nadzora nad poslovanjem TZO Funtana u razdoblju od 1.1. do 31.12.2018. godine Nadzorni odbor donosi sljedeće zaključke:**

1. Poslovanje TZO Funtana u razdoblju od 1.1. do 31.12.2018. godine odvijalo se sukladno sa Zakonom o Turističkim zajednicama i promicanju hrvatskog turizma (NN 152/08), te Statutom TZO Funtana.
2. Poslovanje TZO Funtana u predmetnom razdoblju odvijalo se u skladu s aktima Zajednice, odlukama Turističkog vijeća i Skupštine, a financijska sredstva utrošena su sukladno Programu rada i financijskom planu za 2018. godinu odnosno sukladno odlukama Turističkog vijeća.
3. Godišnje financijsko izvješće i druga izvješća sastavljena su u skladu sa stanjem u poslovnim knjigama TZO Funtana i iskazuju ispravno stanje.
4. Nadzorni odbor je prihvatio obrazloženje Ureda u vezi odstupanja realiziranih stavaka odnosu na planirane sukladno obrazloženjima koja su navedena u financijskom izvješću za razdoblje od 1.1. do 31.12.2018. godine.
5. Nadzorni odbor je ocijenio da je program rada za 2018. godinu realiziran sukladno planu i planiranoj dinamici provedbe aktivnosti.
6. Predmetno Izvješće o obavljenom nadzoru nad radom i financijskim poslovanjem TZO Funtana u razdoblju od 1.1. do 31.12.2018. godine dostavit će se na usvajanje Turističkom vijeću i Skupštini TZO Funtana.

Predsjednik Nadzornog odbora

Ivan Liović \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Član Nadzornog odbora \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Barbara Milotti Akilić

Član Nadzornog odbora \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Silvija Štifanić